Barnasants

Pau Alabajos a El Molino
2025-10-23 20:00 (Europe/Madrid) | El Molino, Carrer de Vila i Vilà, 99, Barcelona, Barcelona, 08004
Dijous 23 d’octubre · El Molino (Barcelona) · 20h · Entrada lliure amb inscripció
Versos a la vietnamita · Concert Especial 30 anys Barnasants
L’espectacle musical i poètic del cantautor torrentí Pau Alabajos ens transporta al període històric, social i polític de la dictadura franquista i la transició democràtica: es tracta d’un inventari de poemes escollits del darrer tombant del segle XX, convertits en cançó i interpretats en viu, combinats amb peces del seu extens repertori. Una banda sonora per evocar un moment convuls de la nostra història, marcat per la censura ideològica, la persecució cultural i lingüística i les opressions sistemàtiques que, de nou, tornen a amenaçar Europa.
Coincidint amb els cinquanta anys de la mort del dictador Francisco Franco, Alabajos presenta els seu nou projecte “Versos a la vietnamita. Antologia incompleta de la poesia catalana antifranquista” (Rebel 2025) un treball que traça un recorregut per la poesia catalana de postguerra escrita “en temps de vietnamites” —aquelles multicopistes manuals que feien possible la difusió de textos clandestins i subversius. El llibre-disc, amb pròleg de Josep Valtònyc, inclou adaptacions musicals de Salvador Espriu, Maria Mercè Marçal, Vicent Andrés Estellés, Marc Granell i Joan Margarit, enregistrades pel mateix Alabajos.

Haydée Milanés & Javier Colina al Molino #BarnasantsRecomana
2025-10-28 20:00 - 22:00 | Luz de Gas, Carrer de Muntaner, 246, Barcelona
Dimarts 28 d’Octubre · Luz de Gas · 20h
A mi manera
Haydée Milanés & Javier Colina tracen un recorregut pels grans ‘boleros’ d’autors imprescindibles, com els artistes cubans Marta Valdés i José Antonio Méndez, amb temes seleccionats com ‘Palabras’ o ‘La gloria eres tu’. El recital s’endinsarà també en la trova tradicional de Sindo Garay, amb obres immortals com ‘La tarde’ o ‘Retorna’. El resultat serà un concert íntim de gran delicadesa, on el bolero, la trova i l’obra de grans autors de Cuba s’entrellacen amb la llibertat del jazz, oferint una experiència única per als amants de tots dos mons.

Adrià Alemany al Harlem
2025-11-01 20:00 | Harlem Jazz Club, Comtessa de Sobradiel, 8, Barcelona
Dissabte 1 de novembre· Harlem Jazz Club (Barcelona)· 20 h · 15/18 €
Adrià Alemany. Àlbum familiar
El barceloní Adrià Alemany Salafranca llança el primer disc, Àlbum familiar (autoeditat, 2025), basat en lletres intimistes, ombres i esperances.
Amb cançons marcades per processos de canvi, pèrdua, absència i dolor, però també plenes de vida, l’activista retrata moments vitals que l’han marcat per mostrar les vulnerabilitats. I de teló de fons visualitza Barcelona, tant des del vessant autobiogràfic com a través de la denúncia per la mercantilització de la ciutat.
Concert programat dins del El Festival de Jazz i Música Creativa de Ciutat Vella

Giula Valle interpreta a Carlos Cano
2025-11-16 18:00 | Atrium Viladecans, Av. Josep Tarradellas, 17, Viladecans, Catalunya, 08840
Diumenge 16 de novembre · Atrium de Viladecans · 18h
Giula Valle interpreta a Carlos Cano en clau de jazz
La contrabaixista i compositora Giulia Valle torna a l’escenari de BarnaSants amb un projecte de gran valor: Carlos Cano en clau de jazz, una obra plasmada en un disc homònim.
Envoltada per sis músics excepcionals, destaca la immensa i versàtil Rusó Sala (veu i guitarra), Giulia revisa des de l’eclecticisme que la caracteritza alguns dels temes més icònics del gran Carlos Cano, figura indispensable de la cançó d’autor del nostre país.
El denominador comú entre el llegat que va deixar Carlos Cano i la música de Giulia, consisteix en una infinitat de registres que els converteix en autors sense límits estilístics i amb un poderós univers propi, i aquest poder es reflecteix en aquest treball captivador, sorprenent i emocionant.
“L’aliança infreqüent de la millor cançó popular i el jazz més creatiu ha donat a llum un disc memorable” (Santiago Auserón, Bcn 2020)
Giulia Valle: Contrabaix, arranjaments i direcció musical
Rusó Sala: Veu i guitarra
Edu Pons: Saxos, clarinet, flauta.
Mark Aanderud: Piano
Dani Domínguez: Bateria i percussió.

Llach - Gener 76
2026-01-27 20:00 - 22:00, 2026-01-28 20:00 - 22:00 | Palau de la Música Catalana, C/ Palau de la Música, 4-6, Barcelona, Catalunya, 08003
El gener de 2026 farà cinquanta anys dels concerts històrics de Lluís Llach al Palau dels Esports de Barcelona, unes actuacions que van transcendir la dimensió estrictament musical per convertir-se en una fita de llibertat, compromís i esperança col·lectiva, i que van donar lloc al disc Barcelona Gener 76. Mig segle després, reviurem aquest esperit en el concert “Llach – Gener 76”, amb direcció musical de Manel Camp i veus com Gemma Humet, Joan Reig o Borja Penalba, entre d’altres.
Per garantir la màxima fidelitat i autenticitat, la direcció musical serà a càrrec de Manel Camp, autor dels arranjaments originals dels concerts del 1976. La seva presència assegura una connexió directa amb la sonoritat d’aquella època i, alhora, una adaptació subtil a les estètiques actuals. També formarà part del projecte Santi Arisa, bateria del grup original que va acompanyar Llach l’any 1976. Amb ells, la memòria d’aquell equip —on també hi eren Laura Almerich, Tete Matutano, Quique Cano i Quico Romeu— reviurà en un nou context. Completen la formació Borja Penalba (guitarres i veus), Jordi Gas (baix i veus), Anna Bosch (teclats) i Sofia Intrago (flauta). Les veus principals seran Gemma Humet i Joan Reig (Els Pets, Mesclat…), reconeguts “llachians”, que reinterpretaran amb respecte, sensibilitat i força el mateix repertori que ara fa 50 anys va cantar Lluís Llach al Palau d’Esports.

Arturo Gaya & Lia Sampai
2026-01-29 20:00 - 22:00 | Teatre Casinet d’Hostafrancs, Rector Triadó, 53, Barcelona
Quatre dècades separen a Arturo Gaya (1956) de Lia Sampai (1995), però ambdós pertanyen a una generació de cantautors que treballen a contracorrent per recuperar el sentit i la força de la veu i la paraula.
Ara junts, amb la companyia de Maria Rosa Pons Tena (violoncel) i Sergi Trenzano (Guitarra), canten a Joan Salvat-Papasseit i Vicent Andrés Estellés a través d’un homenatge a noms com els de Ramon Muntaner, Teresa Rebull, Xavier Ribalta, Ovidi Montllor, Rafael Subirachs o Remigi Palmero, i alguna composició pròpia.

Aigua roja
2026-01-30 21:00 - 22:30 | Club Elias de Cal Ninyo, Carrer Major, 43, Sant Boi de Llobregat, Barcelona, 08830
Arriba la col·laboració entre el Club Elias de Cal Ninyo i Barnasants. Aigua Roja és un projecte que sorgeix de la convivència de dos bessons, el Dídac i l’Ismael; més concretament, del nostre punt de trobada més definit: la música folk. De fet, a casa mai no ha faltat la música, però tampoc ho han fet les històries. És per aquesta raó que, el 2021, aprofitant que el Dídac tocava la guitarra i que a l’Ismael li agradava escriure, tots dos germans vam decidir començar a explicar els nostres propis relats a través de cançons.
Des de llavors, hem pogut tocar, com a Aigua Roja, a diferents escenaris al voltant de la part baixa del Llobregat, el riu que ens ha vist créixer. De fet, el desembre de 2024, vam arribar a actuar al ViCult de Sant Boi, un dels espais musicals que tenen lloc en el marc de la Fira de la Puríssima. Ara, però, volem obrir els nostres horitzons i intentar portar la nostra música a més gent.
Algunes de les cançons que interpretem són versions de temes que ens agraden. Sovint cantem històries antigues de les que es transmeten de generació en generació, i parlen de personatges com el Wild Rover irlandès o l’estatunidenc John Henry Brown. D’altra banda, el nostre projecte s’ha anat definint a través de referències i experiències compartides. Per això també hem desenvolupat la nostra pròpia proposta narrativa, una reflexió sobre la pèrdua que ha pres la forma d’un EP anomenat Llindars.

Erxart Casas
2026-01-31 20:00 - 21:30 | Centre Cultural Albareda, albareda, 22, Barcelona
Cantautora pop catalana, estudiant de Filosofia i amant de la música moderna (Jazz, Swing, Blues…). Ha crescut envoltada de música. S’inicia estudiant en el Taller de Músics de Barcelona. Als 14 anys presenta les seves primeres cançons al Festival Barnasants apadrinada per Quico Pi de la Serra.
El 2024 presenta el seu primer treball EL QUE (NO) VULL, cinc cançons que expliquen els seus processos vitals i les seves voluntats. Cada cançó té les seves peculiaritats; tot i beure especialment del Pop i del Jazz, també el Reggae i el Hip-hop formen part d’aquest viatge.

Carles Collado
2026-02-01 19:00 - 20:00 | Harlem Jazz Club, Comtessa de Sobradiel, 8, Barcelona
Les nits del mussol
Carles Collado, una de les veus més personals i sensibles de l’escena catalana, publica el seu esperat nou disc Les nits del mussol, una obra que explora la nocturnitat des d’una òptica poètica i introspectiva.
Amb aquest treball, Collado ens convida a endinsar-nos en un univers sonor delicat i evocador, on la música es converteix en el fil conductor d’històries plenes de vida i misteri.

GALA I OVIDIO
2026-02-05 20:00 - 23:00 | Casino Aliança del Poblenou de Barcelona, Rambla del Poblenou, 42, Barcelona, Barcelona, 08005
Un final que parece un principio
Gala i Ovidio és un homenatge als fills de Rosalía de Castro en un viatge sonor de contrastos que connecta passat i futur. El productor i compositor Raül Refree i Aida Tarrío, una de les poderoses veus de Tanxugueiras, es van conèixer fa quatre anys per explorar la música tradicional gallega. La col·laboració puntual ha crescut i ha donat com a fruit aquesta proposta profunda i captivadora.
El 1871 l’escriptora gallega Rosalía de Castro va donar a llum a Lestrove els bessons Gala i Ovidio. Aida i Raül es van trobar el 2021 al Pazo de Mariñán i aviat van saber que s’havien d’agermanar en un projecte musical.
Quatre anys han trigat a donar-li forma, entre recerca i enregistraments, a aquest projecte que tenen entre mans. Es van conèixer per interpretar cançons tradicionals de Galícia i inspirats per elles van anar trobant nous territoris on la tradició s’intueix i els gèneres es dilueixen. A Raül li agrada dir que Aida té les dones gallegues dels últims decennis en la veu i que aquest arrelament els permet experimentar sense perdre la identitat.

Guillaume Lopez Trio
2026-02-06 08:30 - 22:00 | Centre Artesà Tradicionàrius, Travessia de Sant Antoni, 6, Barcelona
Inspirat en la música tradicional d’Occitània i la Mediterrània per crear un univers musical entre el jazz i el rock progressiu, amb un toc de paisatges sonors eteris, gairebé cinematogràfics…
El cantautor i músic occità Guillaume Lopez, nét de republicans espanyols i catalans exiliats a Tolosa, torna de la mà del cicle Barnasants a l’escenari del CAT 15 anys després per presentar, dins el cicle TRÀD D’AUTOR, el seu darrer espectacle, en què l’occità, el francès i el castellà es barregen per cantar sobre la història de la seva família, els seus molts viatges formatius i la seva visió del món, obrint el camí i establint el to i l’estil característics. A l’escenari, Lopez exhibirà el seu cant càlid, combinat amb el virtuosisme espectacular que demostra el domini absolut dels instruments de vent d’arrel tradicional com la flauta, el sac de gemecs o el pifre, entre d’altres. Al seu costat, Étienne Manchon als teclats i Simon Portefaix a la bateria arranjada desencadenen una energia rítmica ardent que sorprèn a cada pas, definint el so i el groove d’aquest trio improbable.

Mazoni
2026-02-06 20:00 - 21:30 | Auditori Municipal Maria Rosa Juncosa, Av. Catalunya, 15, Vilafranca del Penedès, Barcelona, 08720
Com un fill pròdig que ha tastat mil aventures musicals, ara, Mazoni, torna al pop.

La Maria
2026-02-07 20:00 - 22:30 | Auditori Barradas, Rambla Just Oliveras, 56, L'Hospitalet de Llobregat
La Maria desplega tota la intensitat de Robina, el seu darrer treball, fruit d’un llarg camí de cura i creixement personal, concebut com una declaració de força i d’estima cap a una mateixa. El disc recorre tres etapes —ruptura, buit i enamorament— en un viatge íntim que parla de pèrdua, cura i renaixement.
Amb una veu hipnòtica i una posada en escena delicada, en què tradició i textures electròniques conviuen amb naturalitat, cada cançó es converteix en un viatge sensorial que celebra la fragilitat, la força i la bellesa.

Victòria Vilalta
2026-02-08 20:00 - 21:00 | Barcelona
Pensaments en veu alta
Victòria Vilalta és una cantautora i productora catalana que crea temes d’autoria i producció pròpia que abasten els gèneres indie, folk i experimental. La seva música té un caràcter cru i natural, així com un disseny sonor fresc que complementa el missatge de les seves lletres. Entén la música com a emoció i busca impactar positivament els oients.
Actualment resideix a Londres i realitza actuacions freqüents per tota la ciutat i al seu país natal, principalment a Barcelona i Olot.
Aquest concert és la presentació en solitari i de tu a tu de les cançons de l’àlbum debut “Out Loud Thoughts” (Pensaments en veu alta).
L’espectador connectarà amb la versió acústica de les produccions originals i experimentarà les composicions en la seva forma més essencial.

Elena Ley
2026-02-12 20:00 - 21:30 | Club Elias de Cal Ninyo, Carrer Major, 43, Sant Boi de Llobregat, Barcelona, 08830
Elena Ley, segon premi a SanremoSenior l’any 2025 a la categoria de cantants i compositors, ens convida a un viatge musical ple d’emocions i matisos. Presentarà el seu àlbum Essencia femenina, un recorregut íntim per la força, la sensibilitat i la passió que habiten a cada dona. A més, ens avançarà les cançons del seu proper àlbum italià Connectando, inspirat en la màgia d’Itàlia, on melodies que acaricien l’ànima i les lletres que xiuxiuegen històries d’amor, vida i somnis ens connecten amb el més profund del cor.
Una nit per deixar-se embolicar, per somiar despert i sentir, a cada acord i a cada paraula, l’essència única d’Elena Ley.

Júlia Cruz, Estela Júlia, Laura Llana. Guanyadores Horta cançó d'autor.
2026-02-13 20:00 - 2026-02-15 21:30 | Teatre Casinet d’Hostafrancs, Rector Triadó, 53, Barcelona
Júlia Cruz, guanyadora del concurs Horta Cançó d’Autor 2025; Estela Julia, Premi Millor Cançó i Laura Llana (Canciones de Nadie), Premi del Públic.
Júlia Cruz Sesé és cantant, actriu, titellaire i professora. Com a cantautora, el 2021 va publicar els seus primers senzills, Enyor i Ojalá, i el poemari Palabras despeinadas. L’any 2024 va estrenar el seu primer EP, Deixar-me caure, amb el suport del programa Cabal Musical (Taller de Músics). Filla d’una mare ribagorçana i d’un pare català, Júlia ha crescut a la Franja, i ha construït una identitat artística marcada per la convivència de dues llengües i dues cultures, una dualitat essencial del seu univers creatiu. Recentment, ha començat a explorar també el ribagorçà i el català de la Franja, amb l’objectiu d’enriquir encara més aquest paisatge lingüístic que dona profunditat i personalitat a la seva obra. La seva proposta escènica combina música i narració en un directe íntim i autobiogràfic. Actualment, es troba inmersa en la creació del seu primer disc, en què continua explorant noves sonoritats i conceptes que ja comencen a veure la llum en els seus concerts.
Estela Júlia comença els seus estudis oficials de violoncel al Conservatorio Pablo Sarasate i de dansa clàssica, espanyola i flamenc a l’Escola de Dansa de Navarra. Continua la seva formació a l’ESMUC i al Conservatori Liceu de Barcelona on s’especialitza en cant jazz sota la direcció de mestres com Carme Canela, Ana Finger, Lluís Vidal, Bill McHenry o Celeste Alias. El 2024 crea la banda musical “Estela Julia Quartet” i publica el seu primer àlbum de composicions originals amb el que actua a diversos escenaris nacionals i festivals de jazz com Ondas de Jazz a Vitòria-Gasteiz, Festival Internacional de Jazz Madrid, o Festival Urtarrijazz de Pamplona. Actualment compagina el seu projecte de cantant solista i compositora amb la docència i amb la direcció artística i musical de la coral femenina La Corrala, la qual va debutar aquest 2025 al Barcelona Jazz Festival.
Canciones de nadie és el projecte musical liderat per Laura Llana, centrat en la cançó d’autor. Les composicions parteixen de l’emoció i l’honestedat. Lletres cuidades i melodies netes donen forma a històries properes. La música cerca la senzillesa i la connexió directa amb l’oient. En directe, el protagonisme és de la veu, la paraula i l’emoció compartida.

Ànimos Parrec
2026-02-14 20:00 - 21:00 | Centre Cultural Albareda, albareda, 22, Barcelona
Camí florit
El grup del Pla de Mallorca, després de rebre el Premi Enderrock al Millor Disc Balear per la Crítica el 2024 per “En terra s’aturen”, torna amb un altre llarga durada, que serà el tercer en tres anys consecutius.
Es tracta d’un altre disc de rock and roll, on reten homenatge als orígens del gènere amb peces marcadament blues, folk i country; sense oblidar la branca més irreverent i accelerada amb més d’una pinzellada de punk-rock. Les estructures de les cançons, però, així com les lletres, són més ambicioses i lliures que en entregues anteriors.
Per aquest disc hi desfilen personatges al·legòrics i místics, superherois estrellats, gurus rurals, terraplanistes, natures mortes de fora vila i, fins i tot, gent prenent la fresca. Els protagonistes pertanyen a un imaginari que aglutina present, passat i futur en unes lletres que persegueixen ser concises i austeres, i anomenar cada cosa pel seu nom.
El que conforma el conjunt de l’àlbum, però, és un portal obert on tothom pot, si hi vol entrar, reconèixer-se, mirar-s’hi i veure’s reflectit.

Gerard Aledo
2026-02-15 19:00 - 20:30 | PARAL·LEL 62, Av. Paral·lel 62, Barcelona, Catalunya, 08001
Gerard Aledo, veu emblemàtica i antic cantant de la mítica banda Animal, arriba amb força a la programació de Barnasants 2025 amb el seu segon treball en solitari, Crónicas de una ruptura anunciada. Des del seu Sant Quirze natal, Aledo es consolida com a creador singular en l’escena pop d’autor amb un disc conceptual ple de ritmes vibrants i melodies carregades d’energia festiva.
Crónicas de una ruptura anunciada és molt més que un disc: és una reflexió i una celebració que ens recorda que fins i tot les ruptures es poden ballar. Acompanyat brillantment per Gerard Heredia i per l’Octavi —una màquina sonora que permet recrear l’intens so d’una banda sencera amb només dos intèrprets—, el duo porta a escena més d’una desena de cançons inèdites.
Sense oblidar temes ja estimats com Només amb tu, Si tot va bé o Fets a mida, aquest espectacle combina composicions pròpies i versions pensades per a tots els públics, oferint un directe dinàmic, emotiu i ple de complicitat.
Una vetllada per sentir la música com a celebració, energia i trobada.

Ariel Rot
2026-02-19 20:00 - 21:00 | Casino Aliança del Poblenou de Barcelona, Rambla del Poblenou, 42, Barcelona, Barcelona, 08005
En Vivo Mucho Mejor
Inspirat per l’energia i l’esperit del seu disc En Vivo Mucho Mejor, Ariel Rot reuneix una selecció de clàssics imprescindibles que han transcendit en el temps. Temes llegendaris de Tequila i Los Rodríguez com “Quiero besarte”, “Necesito un trago” (Tequila), “Milonga del marinero y el capitán”, “Mucho mejor”, “Me estas atrapando otra vez” (Los Rodríguez) i de la seva remarcable carrera en solitari com “Hasta perder la cuenta”, “Vicios caros”… En definitiva, un concert amb un repertori únic per celebrar 50 anys de rock and roll d’autor impecable.
El rock torna a sonar més fort que mai!
Ariel Rot és, probablement, un dels cantautors rockers argentins més influents de les darreres dècades. Guitarrista, cantant, compositor i productor musical, és l’autor de veritables himnes intergeneracionals. Darrere d’aquests innegables èxits, hi ha tota una carrera de pràcticament mig segle. El 1976, fa just 50 anys, un jove Ariel Rot de només 16 anys arribava a l’Estat espanyol, acompanyat de la seva família, que fugia de la dictadura argentina. Al llarg dels 50 anys de carretera, Rot ha publicat més de vint treballs discogràfics, en solitari o amb les mítiques bandes que ha fundat o n’ha format part com Tequila, Los Rodríguez o The Rota. Memòria viva del rock planetari!

Carme Canela & Xavier Monge
2026-02-20 20:00 - 21:00 | Centre Comarcal Lleidetà, Gran Via de les Corts Catalanes, 592, Barcelona, Barcelona, 08007, Spain
Un dring en el silenci
En Xavier Monge, pianista de jazz amb una llarga trajectòria i experiència compositiva en l’adaptació de textos poètics, s’encarrega de la creació d’un repertori jazzístic basat en el poemari de Josep Vallverdú. Aquest projecte compta també amb la meravellosa veu de Carme Canela, el contrabaix de Ignasi González i la bateria de Pol Alonso. L’estètica musical cercada per integrar els textos del poeta pot ser associada al gènere jazz, però en algunes de les peces, també evoca ritmes propis de Sud-Amèrica.
Els vuit textos seleccionats han estat tractats amb gran respecte, i el compositor ha buscat un acompanyament musical que abraça el significat dels poemes, permetent al públic entendre i gaudir de les paraules. Aquest concert representa un homenatge a Josep Vallverdú en el seu centenari.

Arnau Serrallonga
2026-02-21 20:00 - 21:30 | Harlem Jazz Club, Comtessa de Sobradiel, 8, Barcelona
Arnau Serrallonga presenta el seu primer EP, Els dies que vindran. Un debut que reivindica la sinceritat, l’esperança i la força d’una nova veu dins la cançó d’autor catalana.
El cantautor de Sant Cugat del Vallès irromp amb un primer treball discogràfic que és, alhora, una carta de presentació i una declaració d’intencions. Els dies que vindran és un EP de quatre cançons que dibuixen un retrat generacional i emocional del present, amb l’honestedat i la sensibilitat com a eixos centrals. Les seves cançons parlen del pas del temps, de les incerteses compartides, de la necessitat de construir futur i de la importància dels vincles, sempre des d’una mirada propera, lluminosa i profundament humana.
Amb un univers poètic propi, Serrallonga converteix la quotidianitat, la memòria i la companyonia en matèria musical. Les seves lletres parteixen de petites escenes i emocions recognoscibles per transformar-les en cançons que connecten amb l’oient des de la senzillesa i la veritat. Hi ressona una manera d’entendre la cançó d’autor que posa el text al centre, però sense renunciar a melodies cuidades i arranjaments delicats que acompanyen i potencien el relat.
Musicalment, Els dies que vindran es mou en un terreny íntim i proper, amb influències de la cançó d’autor contemporània i una sonoritat càlida que convida a l’escolta atenta. És un treball que no busca l’estridència, sinó la complicitat, i que aposta per la emoció sostinguda i el detall.
Aquest primer EP situa Arnau Serrallonga com una veu a tenir en compte dins la nova fornada de cantautors del país: un artista que canta des del present, però amb la mirada posada en el futur, i que proposa un repertori que funciona tant en l’escolta íntima com en el directe, on la paraula i la proximitat amb el públic prenen tot el protagonisme.

Carmen Consoli & Orquestra Músiques d'Arrel de Catalunya
2026-02-22 21:00 - 22:30 | PARAL·LEL 62, Av. Paral·lel 62, Barcelona, Catalunya, 08001
La gran veu italiana Carmen Consoli arriba al Barnasants per a una doble estrena. D’una banda, presentarà per primer cop a casa nostra el seu darrer treball discogràfic Amuri luci, en què la cantautora de Catània explora les seves arrels culturals i lingüístiques sicilianes amb la seva habitual força expressiva.
De l’altra, aquesta estrena a Barcelona serà doblement especial perquè Consoli s’acompanyarà a l’escenari, a més de la seva banda de músics, dels músics de l’OMAC, és a dir, l’Orquestra de Músiques d’Arrel de Catalunya, en el marc d’una coproducció internacional única i probablement irrepetible.
Consoli, que també és coneguda amb el sobrenom de la “cantantessa”, és una cantautora, guitarrista i compositora italiana, que es va revelar el 1996 al Festival de Sanremo amb la cançó Amore di plastica i disc rere disc ha demostrat que és possible proposar un rock d’autor, alternatiu i elaborat, sense renunciar al gran públic.
D’ençà del començament de la seva carrera ha venut més de dos milions de discos a Itàlia i ha estat guardonada amb 11 discos de platí i dos discos d’or, entre molts d’altres reconeixements.
Aquest concert és una producció del Barnasants, que compta amb la col·laboració del Festival Tradicionàrius i l’Instituto Italiano di Cultura.

Penalba & Gené
2026-02-26 20:00 - 21:00 | Casino Aliança del Poblenou de Barcelona, Rambla del Poblenou, 42, Barcelona, Barcelona, 08005
D’un temps, d’un país. 30 anys.
L’any 1996, Joan Manuel Serrat va celebrar al Palau Sant Jordi un homenatge als seus companys de la Nova Cançó i a alguns autors i poetes que van influir en el seu desenvolupament. D’aquell concert en va sortir un doble disc titulat BANDA SONORA D’UN TEMPS, D’UN PAÍS.
Trenta anys després d’aquell homenatge, Borja Penalba i Meritxell Gené s’han reunit per tornar-hi. Després de l’èxit de la preestrena als Estats Units, Penalba i Gené arriben amb D’un temps, d’un país, un espectacle de nova creació d’homenatge als grans noms de la Nova Cançó, produït pel Festival Barnasants.
Es tracta d’un viatge sonor que dialoga amb l’essència dels grans noms com Maria del Mar Bonet, Lluís Llach, Raimon, Ovidi Montllor, Isidor Marí, entre moltes altres veus que han marcat diverses generacions. Amb una sensibilitat exquisida i una complicitat artística que travessa l’escenari, Penalba i Gené revisiten aquestes cançons des del present, amb arranjaments propis i una mirada contemporània que en preserva la força poètica i emocional. El resultat és un concert ple de llum, memòria i mediterraneïtat, on la tradició es transforma en una experiència viva i actual.
Aquest espectacle és molt més que un tribut: és un acte d’amor cap a una manera de fer cançó que ha definit un país i una cultura. Borja Penalba i Meritxell Gené encarnen aquesta herència amb respecte, personalitat i una profunditat artística que fa vibrar el públic des del primer acord. Una invitació a redescobrir les arrels de la nostra música i a celebrar la força d’un patrimoni sonor que continua emocionant arreu del món.

Fredrik
2026-02-27 20:00 - 22:30 | Auditori Barradas, Rambla Just Oliveras, 56, L'Hospitalet de Llobregat
Fredrik és el nom artístic del cantautor Fredrik Strand, nascut a Estocolm i establert a Llançà des de petit. Semifinalista d’Eufòria (TV3), combina la seva carrera en solitari amb la gira Un concert de pel·lícula de Sau, com a cantant.
La seva veu, versàtil i rica en matisos, combinada amb una gran sensibilitat interpretativa i una capacitat compositiva sense límits, el situa com un artista d’autor amb un segell inconfusible. Amb un profund respecte per les arrels musicals del país, ha construït un llenguatge propi que combina sons tradicionals amb una estètica contemporània que connecta amb les noves generacions.

Joan Isaac & Eduard Iniesta
2026-03-01 19:00 - 20:00 | La Fàbrica, Plaça Mañé i Flaquer, Barcelona, Barcelona, 08006, Spain
Ara o Mai
No és el primer cop que dos artistes contrastats uneixen forces per construir un espectacle musical. Aquesta sinergia de creativitat i emocions potencia sens dubte les obres de cadascú d’ells. Joan Isaac acaba tot just de celebrar els 50 anys d’ofici, que va culminar en un concert memorable al Palau de la Música Catalana.
Eduard Iniesta (músic, productor musical, arranjador i cantautor) continua girant amb l’espectacle de les cançons del seu darrer treball “La comunitat” elogiat unànimement per la crítica musical del país.
A més a més, l’Eduard ha arranjat i produït el darrer treball de Joan Isaac “Quadern de viatge”, que veurà la llum properament. “ARA O MAI” serà un concert possiblement irrepetible, perquè “ARA” just han passat 20 anys que es varen conèixer i “MAI” les circumstàncies havien estat tan favorables. Un concert ple de matisos i complicitats, dues personalitats diferents, que es complementen i es potencien, amarats de sonoritats mediterrànies amb un denominador comú que és el bon gust musical i l’emoció a flor de pell que inspiren les seves cançons.
Dos artistes que construeixen un concert únic i ple de bellesa. Dues maneres diferents de concebre la poesia i la música, però amb una fidelitat i un amor apassionat per l’art de escriure cançons i cantar-les.

Abril Ndjel
2026-03-05 20:00 - 21:00 | La Fàbrica, Plaça Mañé i Flaquer, Barcelona, Barcelona, 08006, Spain
La Moreneta
Abril Ndjel presenta el seu primer EP amb un fil conductor que travessa temes com l’amor platònic i els records. Establint una doble lectura amb una al·legoria d’arrel religiosa, La Moreneta, il·lustra un patiment viscut com un dol incomprensible per sentiments no correspostos, que acaba sent substituït per un empoderament intern i una realització personal basada en l’amor propi.
Aquest projecte neix de la necessitat d’explicar històries d’amor unidireccionals que no passen a simple vista, per consolar-nos amb sentiments cursis dins d’un món que a vegades sembla massa fred, per recrear-nos amb el deliri platònic, però sobretot per cuidar-nos i mimar-nos cada dia més.
Després d’un temps guardant històries en el rebost, Abril Ndjel entra en escena per donar vida als diaris i als textos de notes, transformant experiències viscudes en narracions on la ficció actua com a compàs i l’emoció com a impuls.

Dani Flaco
2026-03-06 20:00 - 21:00 | La Fàbrica, Plaça Mañé i Flaquer, Barcelona, Barcelona, 08006, Spain
20 anys de Salida de Emergencia
El 2026, Dani Flaco celebra els 20 anys del llançament del seu primer disc, Salida de emergencia, amb una gira commemorativa que el portarà a recórrer les millors sales de l’Estat. El 6 de Març gaudirem del cantautor català acompanyat de la seva banda en un concert molt especial i inoblidable per a tots, en què repassarà les cançons daquest primer disc, a més dels seus nous èxits i els de sempre.
Fill de pare murcià i mare catalana, fa més de vint anys que Dani Flaco coneix i domina el poder de la cançó. El cantautor de l’Hospitalet ha sabut combinar i actualitzar el millor de la tradició de la cançó castellana i catalana, amb influències com Joaquín Sabina, Antonio Flores, Javier Krahe, Lluís Llach, Joan Manuel Serrat, entre molts d’altres.

Eduard Gener
2026-03-07 20:00 | La Fàbrica, Plaça Mañé i Flaquer, Barcelona, Barcelona, 08006, Spain
Cardener
Cardener és un riu on la rumba, el calipso i la bossa es troben amb el swing i la cançó. Aquest nou treball del solsoní Eduard Gener respira cafè, tertúlia i província al voltant d’un petit país al llarg d’un riu.
Les lletres, les històries i els comentaris en directe d’Eduard Gener, un pèl surrealistes, sorprendran als espectadors que descobriran un dels artistes catalans més amagats, sorprenents i autèntics del país.

Ivette Nadal
2026-03-08 18:00 - 20:00 | Atrium Viladecans, Av. Josep Tarradellas, 17, Viladecans, Catalunya, 08840
La cantautora Ivette Nadal presenta una proposta singular i captivadora que reinterpreta l’univers galàctic de dos grans referents de la música catalana: Jaume Sisa i Pau Riba.
Amb una mirada poètica, naïf i trencadora, la poeta granollerina ens convida a un viatge musical que explora aquests dos imaginaris amb una perspectiva íntima i femenina.
Aquest espectacle ofereix una fusió única entre l’esperit irreverent i lisèrgic de Pau Riba (Palma, 1948 – Tiana, 2022) i la màgia còsmica dels personatges que habiten les cançons de Sisa (Barcelona, 1948). A través d’una selecció de peces emblemàtiques dels dos artistes, Ivette Nadal teixeix un relat sonor que dialoga amb la seva pròpia sensibilitat, donant una nova dimensió a aquestes obres icòniques de la contracultura catalana.
En directe, s’acompanya d’un trio gironí de músics de gran talent: Marcel Torres, Adrià Bauzó i Lluís Costa, la Còsmic Band, que aporten una sonoritat rica i dinàmica , creant un a atmosfera que oscil·la entre la psicodèlia, la cançó d’autor i l’experimentació musical.
Aquest espectacle no només ret homenatge a dos grans noms de la música catalana, sinó que també en proposa una revisió des d’una veu pròpia, actual i connectada amb el públic d’avui. Una experiència sensorial, poètica i galàctica que ens convida a descobrir nous camins dins d’un univers ja conegut.
